
Kurte 

Helwest wekî rewşa amadebûna insan a raber kes yan objeyan tê terîfkirin û ew ciyekî girîng digire di 
jiyana wi ya psikososyal de. Ji bo ku dikare tesîrê li jiyana însan bike di kirin, biryargirtin, parastina fikr û ramanan 
yan jî jêgerîna ji wan, di sehaya zanistên civakî de bûye mijara gelek lêkolînan. 

Di lîteratura kurdî de, li Tirkiyeyê, xebatên têkilî helwestê nû dest pê dikin. Hem wekî têgeh helwest, hem 
jî têgehên têkilî wê, teoriyên têkilî helwestê, guherîna helwetsan, pîvanekên helwestê pêdivî pê heye ku bêne 
naskirin û bala lêkolîneran bikşîne ser xwe. Ev xebat armanc dike ku vê yeke bike; hem van têgehên navborî û 
pîvanekên helwestê bide naskirin hem jî bi danasîna wan bala lêkolîneran bikşîne ser biwara psîkolojiya civakî ku 
xebat û eleqeyê dixwazin ji bo meseleyên li dor kurdî û hin şaxên kurdolojiyê. 

Bi vê xebata danasîna mijar û biwarê û lîteraturê wê; em hêvî dikin biwarên mîna sosyolojî, psîkolojiya 
civakî, perwede û zimanzaniya civakî ku digel wan di kurdolojiyê de xebatên nav-dîsîplînî tê meşandin, ji bo kurdî 
ew ê rê û îmkanên nû vekin û berê lêkolîneran bidin xebatên van sehayên zanistî. 

Peyvên serekî: Helwest, Hêmanên Helwestê, Psîkolojiya Civakî, Pîvanekên Helwestê 


Özet 

Tutum insanın kişilere veya nesnelere karşı hazırolma durumu olarak tanımlanır ve insanın psiko-sosyal 
yaşamında önemli bir yer tutar. İnsanın eylemlerinde, kararlarında düşüncelerini savunmasında veya onlardan 
vazgeçmesi gibi durumlarda tutumun etkisinin olabileceğinden hareketle sosyal bilimler alanında pekçok 
araştırmanın konusu olmuştur. 

Türkiyede, Kürtçe literatürde tutumla ilgili çalışmalar oldukça yenidir. Bundan dolayı hem bir kavram 
olarak tutum, hem de ilgili kavramlar ve teoriler, tutum değişimi, tutum ölçekleri gibi konuların tanımlanması ve 
araştırmacıların dikkatine sunulması ihtıyacı doğmuştur. Bu çalışmanın amacı adı geçen kavram ve konuları 
tanımlamak ve tutum ölçeklerini tanıtmakla beraber, Kürtçe ve Kürdolojinin bazı dallarına ilişkin sosyal psikoloji 
alanına giren konulara araştırmacıların dikkatini çekmektir. 

Bu konu, alan ve literatür hakkındaki tanıtım çalışması ile; Kürdolojiyle beraber disiplinler arası çalışma 
ımkanı olan sosyoloji, sosyal psikoloji, eğitim, ve toplumdilbilim gibi sahalarda çalışan araştırmacılar için yeni 
fikir ve imkanların açılacağını umut ediyoruz. 

Anahtar Kelimeler: Tutum, Tutumu Oluşturan Öğeler, Sosyal Psikoloji, Tutum Ölçekleri 

Abstract 

Attitude is defined as a person's readiness towards people or objects and has an important place in people's 
psycho-social life. It has been the subject of many researches in the field of social sciences, considering that the 
attitude may have an effect in cases such as people's actions, decisions, defending their thoughts or giving up on 
them. 

In Turkey, studies on attitude in Kurdish literature are quite new. Therefore, it has become necessary to 
define and present issues such as attitude as a concept, related concepts and theories, attitude change, and attitude 
scales to the attention of researchers. The aim of this study is to define the mentioned concepts and subjects and 
to introduce attitude scales, and to draw the attention of researchers to the subjects in the field of social psychology 
related to Kurdish and some branches of Kurdology. 

With the introductory work on this subject, the field and the literature; We hope that new ideas and 
opportunities will open up for researchers working in fields such as sociology, social psychology, education, and 
sociolinguistics, which have the opportunity to work interdisciplinary with kurdology. 

Keywords: Attitude, Elements of the Attitude, Social Psychology, Attitude Scales. 


Destpêk 

Helwest yek ji hêmaneke sereke ya psîkolojiya însan û babeteke sereke ya zanista 
psîkolojiya civakî ye. Ji bo ku em têgeha helwest& fêm bikin divê em pêşî fêr bibin ka 
psîkolojiya civakî (social psychology) çi ye û çima girîng e. 

Psîkolojiya civakî ew lêkolîna zanistî ye ku lêdikole bê hizr, hest û kiryarên kesan çawa 
tesîra xwe ji heyîna kesên din a rast, xeyalî an jî qestkirî digire (Allport, 1952 vghz. Hogg û 
Vaughan, 2010:2). Wekî şaxe-zanistekê, psîkolojiya civakî; hem aliyê kes û civakê yê sosyal 
hem jî yê psîkolojîk vedikole, û îro têkilî van herdu zanistan lêkolînên bêjimar di vê biwarê de 
çêdibin. 

Rehên xebatên psîkolojiya civakî heta sedsala 19an dirêj dibe ku digihije du bizavên 
psîkolojiyê yên wekî; “psîkolojiya gel? û “psîkolojiya girseyê” li Almanyayê. Lê bi şiklê xwe yê 
modern di dawiya sedsala 19an hin azmûnên ser kiryarên grûpan wekî destpêka xebatên vê 
disîplînê ne û li Amerîkayê di sala 1908an de jî ji psîkolojiyê McDougall û ji sosyolojiyê Ross 
du kitêbên dersan bi navê psîkolojiya civakî, bêyî ku haya wan ji hev hebe, hevdem diweşînin 
ku ev jî dibin xebatên pêşîn di dîroka vê zanistê de (Kayaoğlu, 2011: 5-6). 

Di salên 1930an, gelek psîkologên Gestalt, bi taybetî jî Kurt Lewin, ji Almanyaya Nazî 
kişyane Amerîkayê. Ew kartêker bûn ji bo ev biwar ji mektebên kiryarî û psîkanalîtîk ên raserê 
wê demê veqete û pêşkeve ku psîkolojiya civakî herdem mîrata bala wan a li ser hiş û îdraqê 
parastiye. Helwest û bûyerên grûpên biçûk babetên serekî yên xebatên vê serdemê bûn. Di 
dirêjiya Cenga Cîhanî ya Ilyem de, psîkologên civakî li ser îqna û propagandayê xebitîn bo 
artêşa Amerîkayê. Piştî şêrr, lêkolîneran zêdetir eleqe nîşanî xebatên pirsiyarên civakî yên wekî 
mijarên zayendî û pêşhikmên nijadî kirin. Di salên şêstan de mijarên nû yên wekî neliheviya 
hişî/zanînî, midaxeleya dijber û êrişkarî derketin pêş. Lê di salên 1970yan de li Amerîkayê 
psîkolojiya civakî rastî krîzekê hat. Raberî çêbûn li ser etîka azmûnên labratuwarî, li ser 
helwestan ka gelo ew pêş-kiryarî ne yan na û di pêbenda çandî de ka zanist çêdibe yan na. Di 
salên 1980 û 1990an de psîkolojiya civakî hem di teoriyê hem di warê sepanê de kemilî. Niha 
lêkolînerên modern eleqe nîşanî gelek biwaran dikin. Lê çêbarî, îdraqa civakî û têgeha xwebûnê 
qadên herî mezin ên pêşketinê ne di van salên dawîn de. Tevî van, psîkologên civakî eleqeya 

xwe ya sepandinê digel têkariya xwe ya ser psîkolojiya tendurustî û hawirê, ew psîkolojiya 
sîstema hiqûqê re jî didomînin (Social -Psychology, 2019: 1-2). 

Ev zanista ku piranî pişta xwe dide azmûnên sosyal xebatên xwe di gelek sehayên jiyanê 
û biwarên zanistên civakî de disepîne. Sosyolojî, psîkolojiya takekesî, psîkolojiya hişî, 
antropolojiya civakî û zimannasiya civakî hin disîplînên têkilî zanista psîkolojiya civakî ne. Li 
aliyekî din psîkolojiya civakî di xebatên xwe yên zanistî de hin metodên xebatê bi kar tîne ku 
ew Ji piranî ev in: “Metoda raçavkari, metoda geşbûnê, metoda hevpeyvînê, metoda klînîkal, 
metoda anketê/pirsnameyê, metoda pîvanekê, metoda azmûnî.” (Kuppuswamy, 1961: 14). 

Helwest yek ji beşeke xebatên psîkolojiya civakî ye ku li ser helwesta kes û civakê û 
pîvandina wan, xebatên bêjimar hatine kirin. Îja ji ber girîngiya wê di beşên pêrava ew ê bê 
pênasekirin digel têgehên tekilî wê. Herwiha pîvanekên serekî yên pîvandina helwestê jî ew ê 
bêne nasandin. 


1. Helwest 

Wekî gelek têgehên bihîzyarî, hizrî û kiryarî yên mîna; “pejn, seh, niyet, qest, qenaet, dên, 
têgihiştin, raman, bîr û ray, kiryar, pêşk” helwest jî têgeheke sereke ye di jiyana însan a psîko- 
sosyal de. Ji 1920an vir de zanyar û lêkolînên biwara psîkolojiya civakî helwest terîf kirine û 
bi detay ev têgeh îzah kirine. Em ê li jêr çend pênaseyan bidin û dû re berê xwe bidine binbeşên 
vê mijarê. 

Helwest -bi îngilizî attitude- ji eslê xwe yê latinî aptüs& tê ku wateya wê; “ji tevgerê re 
guncaw û amade” ye. Ev wateya kevnar qesta raçavkirina rasterast a tiştan bike jî lêkolînerên 
helwestê êdî wê wekî çêbûneke wisa dibînin; “helwest rasterast neyê raçavkirin jî ew berî kirina 
tiştekî rêberiya tercîh û biryarên me dike ji bo em bikevine tevgerê” (Hogg û Vaughan, 2010: 
94). Li gorî Stangor (2011: 291) helwest nirxandinên me yên erênî an jî nerênî ne digel objeyeke 
helwestê. Helwestên me xwe dispêrin qaîdeyên hest, kiryar û têgihiştinê. Dîsa Bohner û Dickel 
(2011: 393 vghz. Eagly û Chaiken 2007) helwestê wekî meyla psikolojîk a derbarê heyîneke 
diyar de terîf dikin ku meriv wê heta dereceyekê bi başî yan jî nebaşî dinirxîne. Lett (1977 vghz. 
Kazazoğlu, 2011: 17) jî dibêje; “herçend di lîteraturê de derbarê pênasekirina helwestê de 
terîfên cuda hebin jî, gelek teorîsyen li ser heman fikrê ne ku; helwest ew bertek e ku kes wê 
nîşanî obje yan jî koma objeyan dide.” 

Bi qasî ku em ji xebata Mostyn (1978: 4-5) hîn dibin, kurteya mêjûya helwestê wiha ye; 
“Cara pêşîn Lange di sala 1888an de digel “xebatên maweya reaksiyonê” di halê labaratuwarê 
de, li ser helwestê xebitiye. Dema tê serê sedsalê, derbarê “cihê helwestan di zêhnê de”? 
raberiyeke geş çêdibe. Li ser têgeha helwest& William James, Harlow Gale û Freûd gotin û 
xebatên girîng pêşkeş kirine lê cara pêşî wekî têgeh; helwest, di 1918yan de, bi xebata şaheser 
a Thomas û Zaniniecki ya li ser gundiyên Polonî xwe nîşan dide. Û di xebata xwe de wan 
helwest wisa terîf kirin: “Rewşa aqilê kesekî li hemberî nirxekî (nirxên civakî)'. Ji salên 1918 
heta 1950yan heyamek bû ku li ser bûn û guherîna helwestê lêkolînên têr çêbin. Thurstone ji 
wan kesan yek bû, dikir ku helwestan bi awayekî zanistî bipîve, di 1928an de dema wî teknîka 
pîvaneka xwe ya “neqebên wekî yekser” çêkir wî xwest ku digel reseniyeke rasyonel pîvanekekê 
ji pîvanên sûbjektîf saz bike. Piştî wî bi sedan pîvanekên helwestan hatine pêşxistin. Li aliyekî 
din Cenga Cîhanî ya Ilyem lez da psîkologan ku eleqeyê nîşan bidin têkiliya helwest û kiryarê 
wekî metoda fêmkirin û daxuyakirina pêşhikm û îqnayê (di pêbendî propagandayê, bi taybetî jî 

propagandayên bîrdoziya faşîzmê). Di halê hazir de, teoriya helwestê bandor li her aliyê jiyana 
takekesî û sehayên xebatê dike. Wekî çawa doktor bi çêbûn û guherîna helwestê re eleqedar in, 
mamoste, karsaz, hêzên emnî, karkerên civakî, rojnamevan û ajansên reklaman jî bi heman 
awayî...” 

Însan di jiyana xwe ya rojane de, ji hin tiştan hez dike, kêfa wî ji hin tiştan re nayê, hin 
tişt jêre balkêş in lê bala xwe nade hin tiştan. Dîsa ji ber bîr û baweriyên însan ew tevî 
perwerdeya xwe ya li malbat, hawir û xwendingehê dibe xwedî hin hest, qenaet, fikr û ramanan 
ku di derbarê kes an tiştan de an jî heyînên têkilî wan de biryaran dide. Îja ev biryarên berî ku 
bibin kiryar dikare wekî helwest pênase bibe. Carna helwesta însan berçav lê carna jî nepen e 
ku di hin rewşan de tê ferqkirin lê carna jî heye ku neyê ferqkirin. 

Îro di gelek biwarên zanistî û sehayên civakî de helwest wekî babeteke sereke derketiye 
pêş. Niha hem di akademiyayê de hem di saziyên fermî û yên taybet de ji bo helwesta kes û 
civakan bê hînbûn xebatên bêjimar tên kirin. Bo nimûne; beşên perwerdeyê helwestên ciwanan 
ên têkilî hin guherbaran dipîvin, karsaz û şirketên bazirganî ji bo berhemên xwe bidin nasîn an 
jî balê bikşînin ser, xebatan dimeşînin. Herwiha siyasetmedar ji bo tercih û helwestên hilbijêran 
hîn bibin bi heman awayî xebatên sehayî; enket, hevpeyvîn û yd. didin çêkirin. 

Ji ber ku meyla qaîdeyên psîkolojiya civakî ser lihevgirtinê ye, îtîrazên qanîker ên ku fikr 
û hestên me pê diguherin dê tesîrê bikin ku kiryarên me jî biguherin. Ev lihevgirtina helwestê 
tê wê maneyê ku; eger şirketek, fikr û hestên we derbarê berên xwe de bi awayekî erênî bike, 
hingê hûn dê bêtir bixwazin wê berê bikirin. Lê hevgirtina helwestê bi aliyê din de jî dixebite, 
bi vî awayî dema kiryarên me guherîn, fikr û baweriyên me yên derbarê objeya helwestê de jî 
dikare biguhere. Dema me berek kirî û di wê de tiştên baştir dîtin, kêfa me dê bêtir pêre were û 
helwesta me dê zêdetir erênî be ji şirketa xwedî wê bera me kirî re (Stangor, 2011: 213). 

Ji bo ku di derbarê pênase û xusûsiyetên helwestê de gelek xebat çêbûne ku hinek pênase 
me li jorê dan, em ê li jêr hin xusûsiyetên helwestê yên ku zanyaran derbirrîne biguhêzin. 

Bi qasî ku Kuppuswamy (1961: 194-195) ji Sherif (1956) diguhezîne hin xusûsiyetên 
helwestê wekî li jêr in: 

1. Helwest ne zikmakî ne. 

2. Helwest pir yan jî hindik, mayînde ne. 

3. Helwest têkiliya biker-berkarê îma dikin. 

4. Helwest bi qasî ku grûpan vedigrin şexsan jî vedigirin. 

5. Helwest xwedî xusûsiyetên motîvasyonî-hestyariyê ne. 

6. Helwest para hemû endamên grûpekê ne. 

Dîsa hin xusûsiyetên din ên helwestê Kazazoğlu (2011: 23) ji Baker (1992) wiha 

diguhezîne: 

1. Helwest îdraqî û hestyarî ne. 

2. Helwest ne wekî du-serî lê piralî ne. Li gorî tercîhkirin an jî nekirina xwe cur bi cur in. 

3. Helwest hêj pêşda kesan amade dikin ku ew ê çawa tevbigerin. 

4. Helwest têne fêrbûn. Ew nayên guheztin û ne zikmakî ne. 

5. Helwest berew mayîndebûnê ne lê bi tecrubeyan ew dikarin biguherin. 

1.2. Hin Têgehên Têkilî Helwestê 

Wekî gelek hest û ramanên însan ên wekî; hizir, qenaet, lêwerîn (werdîtin), bîr û ray û 
yd. helwest kardayeke girîng e ji bo bawerkirin, biryardan, tevgera însan a li dijî tiştekî. Ji bo 
ku em helwestê ji bawerî, qenaet, ajo, nirx, norm, îdeolojî û temsîlên civakî veqetînin em ê li 
jêr pênaseyên wan yek bi yek pêşkeş bikin. 


1.2.1. Bawerî 


Her însan merî dikare bêje xwedî baweriyan e. Ji hîmên bingehîn ên helwestê yek jî 
bawerî ye. Însan an jî hinek însan pirî caran ji ber baweriyên xwe dibin xwedî hin helwestan an 
jî helwesta xwe nîşan didin. Herwiha ji ber baweriyên xwe însan dikare helwesta xwe ya 
heyî/hînbûyî biguhere jî. 

Bawerî, îdraqên têkilî dibetiya bûyer an jî heyberekê ne yên ku eleqeya wan bi 
xusûsiyeteke qebûlkirî heye. Hin teorisyen, baweriyekê wekî pêkhateyeke helwestê dibînin 
çendî cudahî hebin jî yên ku bi helwest û baweriyan hatine dorgirtin. Helwest wekî encama 
(yekûna) baweriyan dikare bê nirxandin. Kesek dikare xwediyê hin baweriyên ciyawaz be yên 
têkilî diyardeyan (çi erênî çi nerênî). Ev kes dê xwe bispêre nirxandina giştî ya baweriyên xwe 
û li dijî vê diyardeyê ew ê helwesta xwe nîşan bide (Niilm University, 22). 

Bawerî û helwest herçiqas tiştên cuda bin jî ew herdem bi hev re ne. Bawerî hevaltiya 
aliyên helwestê yên bihîzyarî dikin û ew îfadeyên zarî yên vî aliyî ne. Lê, ew ji bo hemî 
baweriyan ne tê ye ku digel helwestan bin. Bo nimûne; hin baweriyên ku wekî “dinya gilover 
e” hene ku eleqeya wan bi helwestan nîne. Ji bo ku van herdu baweriyan ji hev biqetîne, 
baweriya digel helwestê re qenaet tê gotin (Morgan, 1995: 363 vghz. Tavşancıl, 2018: 75). 


1.2.2. Qenaet 

Ev peyva erebî du peyvên watecuda li xwe digire: 1. Razîbûna ji rewşa xwe, têr bûn û gilî 
nekirin. 2. Bîr û baweriya li ser tiştekî an jî rûdanekê. Wateya ku zêdetir helwestê re eleqedar e 
helbet wateya duwemîn e lê qenaet rewşeke helwestê ya fikrî û hestî îma dike loma nabe ku 
sedîsed wekî helwest bê nirxandin çunkî aliyê helwestê yê kiryarî jî heye. 

Ev peyva ku di kurdî de bi şiklê; “qanî bûn, îqna bûn, îqna kirin” jî bi kar tê, ji bo 
pejirandin tiştekî pêlikeke girîng e û têkiliya zexm bi helwest û kiryarê re nîşan dide. Îro 
xusûsen di sektora kar û xizmetê de, di çarçoveya têkiliyên firoşkar-bikir a dan-standin û kirîn- 
firotinê de tesîrkirina li ser wan; balkişandin, beralîkirin, guherandina helwesta wan û 
îqnakirina wan belkî karê herî girîng û jêneger e. 

Li gorî Kolasa û Rokeach; “qenaet îfadeyên zarî yên helwestê ne. Qenaet helwestan durist 
nakin, ew zêdetir eksa helwestan in. Li gorî helwestan qenaet, bêtir cureyîn in; di nava demeke 
kifşe de, raveya kesan a di derbarê bûyer, kiryar û mijarên diyarkirî de nîşan didin. Kes, di 
derbarê rastiyên bûyerê de ji xwe tiştan tevlê dike û wisa qenaeta xwe diyar dike.” (Tavşancıl, 
2018: 75). 


1.2.3. Ajo 

Wateya ajoyê di ferhengê de: 1. Rewşa hişyarbûneke fizyolojîk an jî psîkolojîk e ku berê 
takekes dide hedefekê, 2. Ew sebeb e ku wekî wate an jî boneya kiryara kesekî hatiye nişandan 
(Apa Dictionary, 2019). Helwest ji gelek aliyan ve wekî ajoyê ye lê ferqên wan ên girîng hene. 

Ferqa pêşîn belkî jî maweya demî ye. Hêza ajoyekê pêbendî rewşa ajotinê (berdewamiyê) ye. 
Loma ajo dertên, winda dibin, dîsa dertên. Helwest bi rewşeke wisa re karaktîze nîne lê ew tenê 
îhtîmala hişyarbûna ajoyeke kifşe îfade dike (digel hêza ajotinê ya pê re). Loma, merivek dema 
televîzyonê temaşe dike, dibe ku nekare malbata xwe biparêze lê dibe ku ew bibe xwedî 
helwesteke parêzvan digel malbata xwe, bo nimûne; dema bulteneke keşûhewayê behsa 
bahozekê dike di herêma wî, di cî de ajoyên wî merivî hişyar dibin (Newcomb, Turner & 
Converse, 2015: 42). 


1.2.4. Nirx 

Nirx ew peyv e ku hemî qîmet û hêjayên kes an civakan diyar dikin, çi maddî û çî manewî 
bin. Ji nirxên maddî wê de, dema kes û civak bi nirxên xwe, xwe îfade dikin piranî mebest jê 
nirxên manewî ne ku ew jî bîr û bawerî, hezkirin, hezkirî û nêzîkên wî ne yên wekî; bawerî, 
dîn, milliyet, welat, malbat û wd. 

Nirxên civakê ji bo ku helwest çêbin an jî bikemilin kartêker in. Bo nimûne; Millon û 
Lerner (2003: 308) ji Rokeach (1973) diguhêzin; bi qasî ku ew derdibirre, di bin helwestan de 
rêzenirxên civakê yên bi nisbet biçûk hene. Dîsa li gorî teoriya Rozenberg însan wisa dikin ku 
helwest û nirxên wan ji hev bigirin. 


1.2.5. Norm 


Norm qaîde û pîvanên civakî îfade dikin ku kes ji bo jiyaneke aram û asûde bi wan 
qaîdeyan ve girêdayî ye/divê girêdayî be û li gorî wan tevbigere. 

Di derbarê norman de teoriya Parsonf wiha dibêje (Marshall, 2005: 534): 

“Norm, eksa baweriyên kesan ên têkilî kar û peywirên wan e û bi rêya civakîbûnê bûye 
parçeyeke motîvekirina însanan û loma ji ber ku însan dixwazin li civakê werin, ew bi wan 
norman ve hevaheng dibin.’ Lê li gorî teoriya nasnameya civakî jî terîfa norman wisa ye: ‘norm 
(ji baweriyên şexsî wêdetir), îfadeya wan têgihiştinan e ku, ka kîjan çalakî ew ê nasnameyên 
din bi însanên mayî bide pejirandin. Loma wisa tê hizirkirin ku însan bi norman re hevaheng 
dibin ji bo ku nasnameyên xwe yên diyar hem bi xwe hem jî bi însanên din bidin pejirandin.” 


1.2.6. Îdeolojî 


Wekî wateyeke berbelav jêre “dêna dinyayî” tê gotin ku ew dên e; derbarê heyîn, 
terîfkirina sekna xwe û yên din, qanûnên jiyana civakî, rêvebirina kar û kiryarên civakî nîşan 
dide. Ji bo ku sê aliyên helwestê (zihnî, hestî û kiryarî) hene, îdeolojî ji helwestê cudatir ew 
zêdetir zihnî û fikrî ye. Yanî ew belkî helwesteke fikrî ye. Hogg û Vaughan (2014: 189-190) vê 
derbarê de wiha dibêjin: 

“Îdeolojî, îşaretî sîstemeke baweriyê ya tevahî dike ku berbelav tê parvekirin; bi giştî, 
xaleke referansê ya siyasî yan jî sosyal e ku xwedî karjeniyeke xuyaker e (Thompson, 1990). Ji 
bo me îdeolojiyên herî nas îdeolojiyên dînî û yên sosyo-polîtîk in ku ew dibin jêderê gelek 
pevçûnan ên navbera grûpan... Bilig (1991), îddia kiriye ku di nav jiyana rojane de, para bêtir 
a çalakiyên me yên fikrî ji nakokiyên/herênayên me yên îdeolojîk dertên. Bo nimûne; mamoste, 
ji aliyekî ve dixwazin otorîteya xwe saz kin ji aliyekî ve jî dixwazin wekheviya xwe û ya 
xwendevanê xwe saz bikin...” 

Her însanê ku xwedî îdeolojiyekê ye, ew xwedî hin helwestan e ku dema ew xwe îfade 
dike yan jî şûna xwe diyar dike (nm; di siyasetê de partiya xwe, di akademiyê de ekola xwe, di 
bazarê de bazirganiya xwe û ww.) û bi vî awayî ew helwesta xwe nîşan dide. 

Lêkolîneran di nav helwestên siyasî de herî kêm du rehendên îdeolojîk ên cuda dîtine: 
Helwestên li dijî sazûmanên exlaqî yên eleyhê azadiya takekesî de û helwestên dijî dilovaniyê 
yên eleyhê reqabetê de (Ashton, Esses û Maio, 2001; Boski, 1993 vghz. Millon û Lerner 2003: 
308) 


1.2.7. Temsîlên Civakî 

Psîkologên civakî ji ber aliyê însan ê civakî ew wekî perçeyekî ji civaka wî dîtine û di 
kiryar û helwestên însên de rola civakê ya li ser wî derbirrîne. 

Li gorî Moscovici (1983), baweriyên însanan bi awayekî civakî înşa bûne; yanî tişta ku 
dibe hevîrê fikr û ramanên însan ew tişt in ku însanên din baweriya xwe pê anîne û ew gotine. 
Dema em vî aliyî ve lê binêrin, em dibînin ku helwestên kesan ji aliyê endamên civatê yên din 
ve jî tên parvekirin. Ji aliyê perspektîfeke helwestî xala girîng ev e: çarçoveya helwestên 
spesîfîk ji aliyê binyadên temsîlî ve tên xêzkirin, binyadên temsîlî jî hîmê xwe di nav grûpên 
civakî de danîne. Bi vê nêrînê helwest, bi awayekî civakî ava bûne û bûne eksa civaka însanan 
an jî grûpên wan ku ew jiyana xwe tê de dijîn (Hogg û Vaughan, 2014: 190). 


1.3. Hêmanên Helwestê 


Bi qasî ku zanyarên biwara psîkolojiya civakî ser xebitîne û ronî dane ser, sê aliyên 
helwestê hene ku însan dikare bi hestên xwe, bi fikr û ramanên xwe û bi kir û tevgerên xwe ve 
bibe xwedî vê hêmanê. Modela ku ev hersê pêkhateyên helwestê rave dike wekî; “modela sê- 
hêmanî ya helwestê” hatiye binavkirin. 

Li gorî “modela sê-hêmanî ya helwestê” ya Rosenberg û Hovland (1960) hêmanên 
helwestê wiha kategorîze dibin: 

1. Hêmana îdraqî/hişî (fikr û raman): Baweriya di derbarê objeyeke helwestê de ye. 

2. Hêmana hestyarî (his): Hestên erênî yan jî nerênî yên têkilî objeya helwestê. 

3. Hêmana kiryarî (kar û tevger): Rewşa ber amadebûna tevgerê. 


Li aliyekî din digel van hersê hêmanên sereke, ev model hin xusûsiyetên din ên helwestê 

wiha derdibirre (Hogg û Vaughan, 2010: 94): 

“ (1) Helwest bi nisbet mayînde ne: Yanî, ew bi dirêjiya rewş û deman re berdewam in, 
hisên lehzekî nabine helwest. (2) Helwest bi bûyer û objeyên girîng ên sosyal ve sînordar in. 
(3) Helwest gelemper in: Eger tu kitêbekê ser tiliya xwe bigirî û te biêşîne, ev têrê nake wê bike 
helwestekê, çunkî ev bûyereke yek cî û yek car e. Lê eger ev tecrube bike ku tu ji kitêb û 
pirtûxaneyan aciz bî yan jî xwe şehetî hîs bikî hingê ev acizî dibe helwestekê.” 


1.4. Teoriyên Serekî yên Têkilî Helwestê 
Wekî sehayeke xebatê û pêkhateyeke girîng a psîkolojiya civakî, di têkilî helwestê gelek 
model û teorî hatine pêşxistin. Çawa ku Mostyn (1978: 21) diyar dike; “Grenwald û yên din wê 

texmînê dikin ku di dawiya 1960an de ji teoriyên fêrbûnê an jî S-Rê! heta teoriyên motîvasyon 
û neliheviyê bi qasî 34 xebatan têkarî pêşketina teoriya helwestê kirine. Her teoriyên têkilî 
mijarê bi qasî şeş hebên li jêr tesîr li ser çalakiyên lêkolîn û fikirandinê yên psîkologên civakî 
nekirine ku ew jî ev in: “Teoriya Fêrbûnê, Teoriyên Fonksiyonel, Teoriya Neliheviya Hişî, 


00 


Teoriya Xwe-tögihandin&, Teoriya Daraza Civakî, Teoriya L&barkirin& (attribution)”. 


1.5. Helwest ü Kiryar 


Li ser helwestê, di sehaya psîkolojiya civakî de gelek xebat hene ku xwestine pêwendiya 
helwest-kiryarê diyar bikin û bersiva hin pirsên wiha geriyane; “ev têkilî heta ku derê dirêj dibe 
yan jî heta çi astê dertê, gelo raste rast pêwendiya wan dikare bê pîvan?” Îja di hin xebatan de 
pêwendiya helwest û kiryarê hatiye çespandin lê di hinekan de pêwendiyeke qels derketiye û 
di hinekan de jî pêwendiyek tesbît nebûye. 

Gelek terîfên helwestê hene ku pêwendiya helwest û kiryarê dihewînin lê ew dikare sist 
be û berê wê her ku de dibe bila bibe. Wekî wê, terîf hene ku dibên; helwest rewşa amadebûna 
hilberîna tevgerê û pêkanîna berîdanê ya takekesî ye ku wî ji kiryarê re amade dike. Li aliyekî 
din hin terîf jî hene ku helwestê wekî şekilandin, dîkte kirin û sedema kiryarê dibînin ( Mostyn, 
1978: 67). 

Hatiye çespandin ku belgekirina pêwendiya bihêz a navbera helwest û kiryarê de ya 
farazî, carna dijwar e. Bo nimûne, Wicker (1969) 30 xebat vekolan ên ku lihevgirtina helwest- 
kiryarê ezmûnandine, û ew encam Jê girt; “pir hindik delîl hebûn ku destekê bidin hebûna farazî 
ya helwestên binyatî û biryardar ên di hundirê takekes de yên ku tesîrê hem gotinên wan hem 
jî tevgerên wan bikin.” Qe nebe ji wê vir de, lêkolîneran gelek fakter diyar kirine yên ku bandorê 
lihevgirtina helwest-kiryarê dikin, û encama guncaw wisa xuya dike ku; hinek pîvanên 
pêwendiya helwest û kiryarê di hin rewşan de têkiliya nêzîk nîşan didin lê di henekan de ne 
wisa (Millon û Lerner 2003: 314-315). 

Li aliyekî din Hogg û Vaughan (2010: 103) du teoriyên derbarê têkiliya kiryar û helwestê 
de wiha derdibirrin: 

“Teoriya Çalakiya Mantiqî (theory of reasoned action) a ku Martin Fishbein û Icek Ajzen 
(1974) pêş xistine, pêda dikeve ka bi xusûsî niyet û baweriyên kesekî bi awayekî krîtîk çawa 
daxilî kiryarê wî dibin, û teorî van pêkhateyan dihewîne: (1) Vorma subjektîv - encama dêna 
takekes a têkilî baweriyên kesên din e. Kesên girîng derbarê “kirina tişta rast” de rêberiyê dikin. 
(2) Helwestên têkilî kiryarê -- xwe dispêre baweriyên takekes ên derbarê kiryarên kifşe û 
nirxandina wan kiryaran. Ev ne helwesteke beralî heyberekê ye (nm. dermanê kontrola 
ducaniyê), lê ew beralî kiryarê ye (nm. xwarina derman). (3) Niyeta kiryarî -- beyana ji nav 
(hundir) a berew tevgerê ye. (4) Kiryar -- çalakî li dar e. Ajzen (1989) berdewam kir li ser rola 
viyanê di modeleke guherandî de ya teoriya kiryara plankirî (theory of planned behaviour). 
Kontrola kiryarî ya têgihiştî bi qasî jêbaweriya takekes e ka jêre pêkanîna çalakiyê dijwar e yan 
hêsan e. Dema biryarê, em tecrubeyên bihurî û astengên mewcud difikirin. Bo nimûne; Ajzen 
û Madden (1986) tesbît kirin ku xwendevan, ne surpîz e, dixwazin di dersên xwe de nota Ayê 
werbigirin: Xwendevan notên Ayê berz dinirxînin (helwest), û ew notên wisa ne ku malbat û 
hevalên xwendevanan dixwazin ew bi ser kevin (norma subjektîv). Digel vî, pêşdîtina nota Ayê, 


! Stimulus-response theory/teoriya “hişyarker-bertek”ê: Di psîkolojiyê de têgehek e ku li gorî wê, wisa tê 
bawerkirin ku kiryar di encama hevtesîrkirina hişyarker û bertekê tê der. 

eger em nepîvin ka xwendevan dê şiyanên xwe çawa binirxîne ew ê bawerî pê nebe. Herdu 
teorî; teoriya çalakiya mantiqî û teoriya kiryara plankirî ne di pevçûnê de ne.” 

Wekî ji teoriyên li jor diyar dibe di sepandina kiryara kesan de hin pêlik hene û kes, 
pêbendî hin rewşên ji xwe û hinên ji derî xwe ye. Dîsa hin xebatên vê biwarê di navbera helwest 
û kiryarê de têkiliyeke xurt dîtine xusûsen di hin rewşan de. 

Ev lîsteya li jêr kurteya fakterên ku pêwendiyeke bihêz a helwest û kiryarê pêk tînin nîşan 
dide (Stangor, 2011: 244): 

* Dema helwest ne qels, lê bihêz bin 

* Dema niyeteke me ya bihêz hebe ji bo ku em tiştekî bikin. 

* Dema helwest û kiryar herdu jî ji heman rewşa civakî der hatin. 

* Dema em gihîştine heman pêkhateyên helwestê (tesîr an jî îdraq ) wextê helwest hat 

nirxandin an jî dema kiryar pêk hat. 

* Dema helwest ji asteke gelemper zêdetir di asteke xusûsî de hate pîvandin. 

* Ji bo xwe-temaşekirina qels (ne ji bo xwe-temaşekirina berz) 


1.6. Guherîna Helwestan 


Wekî ku tê zanîn însan razî dibe fikrên wî biguhere. Rastiya ku dibêje; heye ku helwest û 
kiryar ji hev negirin, encameke firawan derdixe û yek ji wan sedemên bihêz e ku dihêle însan 
helwesta xwe biguherin. Teoriya neliheviya hişî/zanînî yek ji teoriyên malbata teoriyên 
lihevgirtina hişî ye. Ev teorî ferz dikin ku însan dixwaze bawer bike; dema ew hîs dikin, difikirin 
û tevdigerin, ew di van rewşên xwe de lihevgirtî ne. Li ser vê faraziyê herî zêde teoriya 
nelihaviya hişî xebitiye ku psîkologê civakî Leon Festinger (1957) ew pêş xistiye, û di psîkojiya 
civakî de bûye ew babet ku herî zêde xebat ser çêbûne di dirêjiya salên 1960an de (Hogg û 
Vaughan, 2010: 105). 

Çawa ku Kuppuswamy (1961: 206) derbirriye di çêbûn û guherîna helwestan de hem 
fakterên navîn hem jî yên derîn cihê xwe digirin. Fakterên hundirîn amaje bi armanc, îdeal û ên 
wekî wan ê takekes dikin. Fakterên derîn jî amaje bi tecrube, têkiliyên takekes bi kesên mayî 
re û yên wekî wan dikin. 

Wekî ku me berê amaje pê kir; nabe ku herdem helwest kiryarê derîne. Mumkîn e ku 
carna helwesta kesekî bibe kiryar, carna nebe û carna jî helwest dikare biguhere. Ev rewş jî bi 
dehsalên sedsala borî hatine vekolan û di encama van lêkolînan de jî hin teorî hatine pêşxistin 
ku me berê behsa wan kiribûn. 


1.7. Hin Kardayên ku Tesîrê li Çêbûn û Guherîna Helwestê Dikin 


Di însan de hin xusûsiyet û rewşên navîn û derîn hene ku tesîrê li helwestên wan dikin. 
Psîkologên civakî balê dikişînin ser kardayên wekî; sal, kesayet, dorwarê perwerdeyê, 
karlêkkirina çandî, dêwbav û serkeftina akademîk ku bi van, helwesta kesan tesîra xwe digire. 

Bi qasî ku psîkologên civakî dane pêş, helwest di zaroktiyê de ne diyar in. Li gorî Brown 
(2000) ew zarokên ku hişê wan negihiştî ne; li hemberî nijad, çand, grûpa etnîk, çîn û zimanan 
ne xwedî helwesteke kifş in (McNamara, 1975: 79 vghz. Kazazoğlu, 2011: 29). 

Ji bo ku temenê însan girîng e di çêbûn û guherîna helwestan de, lêkolîneran dema li ser 
helwestan pîvanekên xwe saz kirine û sepandine wan zêdetir li salên balixbûna zarokan û pêrava 
dane ber xwe. Çunkî ji lêkolînan têderketiye ku zarok zêdetir ji dêwbavê xwe tesîrê digirin û 

her ku diçe mezin dibe helwestên wan dikare ji yên dêwbavê wan cudatir be. Vê derbarê de 
Hogg û Vaughan (2014: 187) hin encamên lêkolînan wiha diguhêzin: 

“Connell (1972) xuya dike ku di hin mijarên spesifik de, di navbera helwesta zarokan û 
ya dêwbavê wan de korelasyon (têkilî/girêdan) piranî pozîtîf be jî, ew heman demê de qels e. 
Dema mijarên gelemper tên pîvandin korelasyon xurttir e. Jennings û Niemi (1968), derbarê 
tercîhkirina partiyeke siyasî de, tercîhên xwendevanên lîseyê û yê dêwbavê wan daye ber hev 
û korelasyon wekî; 0.60, lê di derbarê dînê de, tercîhên wan daye ber hev û korelasyon wekî; 
0.88 dîtine. Tabî kiryarên bereks dikare bikeve ber van korelasyonan, ev jî xusûsiyeta balixbûnê 
ye ku zarokên vê serdemê piranî eksê dêwbavê xwe helwestan dihebînin an jî wisa dixuyên.” 


Li aliyekî din derdor, medya û xusûsen televîzyon û -îro zêdetir medyaya civakî- kartêker 
in li ser çêbûn û guherîna helwestan. Bi qasî ku Hogg û Vaughan (2014) diguhêzin medya û 
xusûsen televîzyon hin ji fakterên sereke ne yên ku tesîrê li helwestan dikin. Di gelek lêkolînan 
de hatiye sepandin ku berîdanên medyayê û televîzyonan û teşwîqên reklaman di çêbûna 
helwesta însanan de roleke girîng lîstine. 


1.8. Pîvandina Helwestan 


Psîkolojiya civakî, ev bi qasî sed salî ye ku li ser helwestê xebatan dike, têkiliya helwest 
û kiryarê dipîve û dixwaze tercîh û sebebên terciha însan ên pêbendî helwestê rave bike. Prosesa 
pîvandina helwestê ya ku ji sala 1925an vir de berdewam e, heta niha bi gelek pîvanekan bûye 
sehayeke lêkolînê. 

Pîvandina helwestan ne ewqas hêsan e, çunkî raçavkirina helwestan bi awayekî rasterast 
ne mumkîn e. Tişta di zêhna kesekî de em ê çawa bipîvin? Bi giştî çare ew e ku meriv pirsan li 
kesan bike. Lêkolîner bi giranî pişta xwe didine vê stratejiyê û dupayî, ew anket û pîvanekên 
helwestê bi kar tînin (Hogg û Vaughan, 2014: 191). 

Raçavkirina helwestên kesan rasterast ne mumkîn e. Thurstone (1929) îfade dike ku 
helwest dikare bi rêya qenaetan bê pîvandin ku qenaet îfadeyên zarî yên helwestan in. Hinekan 
jî gotine qenaet hergav helwestan îfade nakin, gotin û kirinên însanan dibe ku ji hev cuda bin. 
Lê qenaeteke berbelav heye, kiryarên kesan ji helwestên wan ên xasî wan dertên. Pîvandina 
helwestan xwe dispêre vê bingehê (Özgüven, 1994 vghz. Köklü, 1995: 86). 

Ji bo ku rehendên fîzîkî yên helwestan tunene, bi gotineke din ji bo ku ew têgehên razber 
in, pîvanekkirina wan heta heye dijwar e. Wekî berê jî hate diyarkirin, helwest guherbarên 
veşarî yan jî farazî ne. Ji ber wê helwest rasterast nayêne pîvandin. Dema ku ji kesan helwesta 
wan a têkilî obje an jî mijara helwestê hate pirsîn, piranî ew nikarin bibersivînin, ew îfadeyên 
çewt an jî yên serva didin. Loma ji bo ku merî helwestên kesan hîn be divê merî agahiyên 
derbarê fikrên wan, hestên wan û meyla bertekên wan hîn be (Thurstone, 1967: 78-79 vghz. 
Tavşancıl, 2018:101). 

Ji aliyê pîvandinê ve hin rehendên helwestê girîng in. Ji van rehendan; alî, derece û sift ji 
bo pîvandina helwestê pir girîng in. Aliyê helwestê; aliyê hestyarî ye yê wekî jê xweşbûn, jê 
xweşnebûn, pozitîf an jî negatîf bûn. Dereceya helwestê; asta hestyarî ya pejirandin an jî 
redkirina helwestê nîşan dide. Siftbûna helwestê jî; îhtimala veguherîna bo kiryarê, rewşa bihêz 
an jî qelsbûnê ye, ya di nav qadên din ên helwestê de îfade dike (Kazazoğlu, 2011: 42). 

Di pîvandina helwestan de hin teknîk, rê û rêbaz hatine pêşxistin ku zanyaran pîvanekên 
helwestê li gorî xusûsiyetên wan tesnîf kirine û navandine. Ji van, rêbazên wekî; raçav, lîsteyên 
pirsan, risteyên netemam û vegotina çîrokan û teknîkên wekî; bijartina çewtiyê, analîza 
naverokê bi kar tên. 

Wekî encam xebatên têkilî helwestê dikarin sê kategoriyan de werine ser hev. Ew, wekî 
li jêr in (Arul, 2002; Anderson, 1988 vghz. Tavşancıl, 2018: 101): “(1) Rêbazên ku dihêlin 
merî ji kiryarên kesan wateyan derxe. Di vê de, divê merî daneyan berhev bike yên ku xwe 
dispêrine raçavkirinê ji bo têkiliya helwest-kiryarê saz bike. (2) Rêbazên ku dihêlin merî 
wateyan derxe yên xwe dispêrine bertekên kesan ên fîzyolojîk. (3) Rêbazên ku dihêlin merî 
wateyan derxe ji yên ku xwe dispêrine bertekên kesan ên ku dane rêzeke îfade/madde an jî 
sifetan. 


1.9. Pîvanekên Helwestê 


Pîvanekên helwestê di serê salên 1930yî de hatin pêşxistin û ji bo fikrên serekî yên 
însanan bipîvin ên wekî; siyasî, dînî û nijadî hatine bikaranîn. Ev pîvanek anket/pirsname bûn 
ku ji însanan dipirsîn ka ew di derbarê van mijaran de çi difikirin, çi hîs dikin û di van rewşan 
de çawa tevdigerin. Xebata pêşîn a helwestên nijadî Richard LaPiere (1934) çêkir ku bi wê 
xebatê têderket; gotin û tevgerên însanan bi awayekî berçav ji hev nagirin (Hogg û Vaughan, 
2010: 100). 

Pîvanek ew lîsteya bertekên însanan ên ji hestên wan ên rasteqîn e dema rêzepirsên wekî 
riste an sifet ji wan tê pirsîn nîşan didin. Pîvanekên herî zêde tên bikaranîn yên; Likert, 
Thurstone, Guttman û “pîvanekên wateya hestyar” in. Pivanekön Likert, Thurstone û Guttmani 
risteyan dihewînin, “pîvaneka wateya hestyar” jî ji rêzesifetên nirxandinê yên du niçî pêk tê 
(Köklü, 1995: 87 vghz. Kazazoğlu, 2011: 44). 

Dema lêkolînerek bixwaze di mijarekê de helwesta kesan hîn bibe, ew pirsên têkilî mijarê 
amade dike û wan li ser nimûneyên bijartî disepîne. Ev pirs dikarin bi şiklê risteyan bin ku 
zêdetir wekî anket tên zanîn. Ji bo têbarî û pêbaweriya pîvanekê xurt be divê maddeyên pirsan 
xwedî hin xusûsiyetan bin ku zanyaran ew diyarkirine. 

Bi qasî ku Tavşancıl (2018: 114-115) diguhêze Edwards (1957) ji bo nivîsandina 
maddeyên pîvanekên helwestê hin qayde pêşniyar kirine. Ev qayde dikare wisa bêne rêzkirin: 

“ 1) Risteyên ne ji dema borî, lê divê zêdetir risteyên dema niha bi kar bên. 

2) Divê merî xwe ji îfadeyên ravekirina bûyerên rasteqîn, an jî raveyên xwe dispêrine 
wan bûyeran bigire. 

3) Divê merî xwe ji îfadeyên ku raveyekê zêdetir dixwazin bigire. 

4) Divê merî xwe ji wan maddeyên helwestê bigire, ew ên eleqe bi mijara berdest a 
psîkolojîk re tuneye. 

5) Divê îfadeyên ku herkes dikare bipejirîne yan jî tu kes wan napejirîne bi kar neyên. 

6) Divê risteyên wisa bên bijartin ku ew riste ranja sehekî ya pîvaneka mijarê bi tevayî 
vegirin. 

7) Divê îfade eşkere, hêsan, vebirrî û rasterast fehmbar bin. 

8) Divê madde kurt bin (herî zêde 20 peyv). 

9) Divê di maddeyan de îfadeyên gelemper ên wekî; “hemî, herdem, tu-yek, qet” ên ku 
bersivdaran berew nediyariyê dibin, nebin. 

10) Divê her maddeyeke pirsê tenê fikrekê bihewîne. 

11) Dema peyvên wekî; “tenê, her, yek” bi kar hatin ew bi qaydeyekî bi kar bên. 

12) Mumkîn be divê madde ne wekî risteyên kompleks an jî hevedanî lê wekî risteyên 
basît bi kar bên. 

13) Peyvên ku bersivdar dê fêm nekin divê bi kar neyên. 

14) Divê du îfadeyên nerênî di heman maddeyê de bi kar neyên.” 


Li aliyekî din wekî ku Hogg û Vaughan (2014: 191-192) diyar dikin; teknîkên pîvandina 
helwestan pêşbîniyên cuda dikin di derbarê maddeyên testê an jî kalîteya daneyên berhevkirî 
de û di derbarê helwesta kesekî de ka ew agahiyên çi terî ne. Ev teknîk heman demî, di van 
faraziyan de hevpar in: “ (1) Helwest bi teknîkeke kantîtatîv dikarin bên pîvandin; bi vî awayî 
fikra kesekî bi nirxeke jimarî tê temsîlkirin. (2) Maddeyeke testê ya kifş an jî kiryareke ku 
helwestekê dinîşe, ji bo hemî bersivdaran xwedî heman wateyî ye, wisa ku bersivek ji bo her 
kesekî bi heman şiklî tê pûankirin. 

Ev farazî ne mumkîne hercar xwe rast biderin. Divê merî bi îhtiyat be ji faraziyeyên girtî 
re. Ji bo ku em muhtewaya pîvanekên helwestê fêm bikin, em ê çend hebên sereke li jêr pêşkeş 
bikin. 


1.9.1. Pîvaneka Mesafeya Civakî ya Bogardus 

Ev pîvanek wekî pîvaneka pêşîn a helwestê tê zanîn û di sala 1925an de hatiye sepandin. 
Ev pîvanek bi wê mebestê saz bûye ku têkiliyên însanan bide ber hev ka ew kesên ji dîn, nijad 
û çînên cuda çiqas qebûl dikin an red dikin. Li gorî mantiqa pîvanekê ya bingehîn wate ev e; 
“eger ez bi we re jiyana di heman taxê de qebûl bikim, ew tê wê maneyê ku ez jiyana di heman 
bajêrî û welatî de jî qebûl dikim.” Bogardus di sala 1926an de pîvaneka xwe li ser 1725 
xwendevanên Amerîkî yên esil-Ewropayî sepandiye yên ji 24 zanîngehên wî welatî. Û wî di 
1936an ne tê de ku hingê dervayî welêt bûye, her deh salan carekê (1946, 1956 û 1966) tekrar 
kiriye (Nix, 1993; Arul, 2002 vghz. Tavşancıl, 2018: 114-115). Di rapirsina Bogardus a 1926an 
de, belavbûna pîleya têkiliyên Amerîkiyan digel grûpên etnîk li gorî sedeyên wan wekî tabloya 
li jêr ê: 

Tablo 1.1: Helwestên Amerîkiyan 
li dijî Hin Grûpên Etnîk - wekî “Qebûl Dikim” 





















































< > a = = 2 
o a DT HD 
$ cl 5# <l Sšsal 5® 5ã S5 zo 
azs zSz ã Šû $Š) gz g $®) B888 
Amerikî 90 92 93 92 91 1 0 
Kanadayî | 87 93 96 96 96 2 0 
Îskoç 78 89 91 93 93 2 0 
Îrlandî 70 83 86 90 91 4 1 
Gallî 61 T2 80 81 86 5 0 
Fransewî | 68 85 88 90 93 4 1 
İngiliz 94 97 97 95 96 2 0 

Jêder: Tavşancıl, 2018: 118 


1.9.2. Pîvaneka Guttman 

Ev pîvanek, Guttman û hevalên wî di heyama 1I. Şerê Cîhanê de ji bo helwestan 
biçespînin pêşxistine. Taybetiya berçav a vê pîvanekê ew e ku dema kesek ji rêza risteyan 
risteyekê dibersivîne, bersiva kesî dihêle ku merî derbarê pirsên din de jî bibe xwedî fikrekê. 
Bi vê wateyê ew û pîvaneka Bogardus xwe dispêrin heman faraziyeyê (Tavşancıl, 2018 û yd. 
Vghz. Kazazoğlu, 2011: 47). 


Tablo. 1.2: Nimûneyeke Pîvaneka Guttman 














Madde Bersiv 

1. Ez ji 80 kîloyî zêdetir im. Erê / Na 
2. Ez ji 60 kîloyî zêdetir im. Erê / Na 
3. Ez ji 40 kîloyî zêdetir im. Erê / Na 














Di vê pîvanekê de dema kesek ji madeya yekem re bersiva “erê” bide, eger ne ji bêdîqetiyê 
be divê ji herdu madeyên duyem û sêyem re jî bersiva “erê” bide. Kesê ku ji her maddeyê re 
“erê” bêje û hingê 1 puanî bistîne, dema ku 2 puan standibe teqez diyar dibe bê kîjan herdu 
maddeyê re “erê” gotiye. Ne mumkîn e kesek ji maddeya yekem re “erê” bêje, ji maddeya 


duyem re “na” bêje, ji maddeya sêyem re “erê” bêje (Tavşancıl, 2018: 157). 


1.9.3. Pîvaneka Wateya Sehekî ya Osgood (Pîvaneka Cudatiya Semantîk) 


Pîvaneka wateya sehekî ya ku Osgood, Suci û Tannenbaum (1957) pêş xistine dihêle ku 
di pîvanekekê de helwestên cuda bêne pîvandin û xusûsen jî pîvanekeke guncaw e ji bo 
pîvandina helwestên sosyal. Di bingeha we de, lêkolîna nirxên watedar ên derbarê helwestên 
kesan heye. Ango, armanca esil pîvandina mijara têkil a helwestê ye ku dixwaze tê derxe ka ew 
ji bo kesî tê çi wateyê. Ji bo vê pîvanekê cure sifetên kifş ji gelek sifetan hatine dariştin. Bi 
rêya vê pîvanekê, merî dikare nirxdana çandên ciyawaz ên ku didine bûyer, obje û têgehan 
berawird bike. Pîvaneka wateya sehekî, ji ber ku ewledar e, sepandina wê hêsan e, ji bo 
pîvandina berawirdî ya navbera çandan guncaw e û ji bo azmûnberan balkêş e, ew gelekî 
berbelav bi kar tê. Lê pêşxistina pîvanekê ne hêsan e. Ji bo ku rehendên watedar di vê pîvanekê 
de bêne pîvandin divê sifetên têkilî gelek têgehan bêne berhevkirin, ji pêş-testekê re bêne 
derbsakirin û analîza fakterî bê kirin (Tavşancıl, 2005: 169 vghz. Kazazoğlu, 2011: 48). 


Nimûneyeke pîvanekê ya têkilî pîvandina “jihevkirina watedar a têkilî mêran” wekî li jêr 
Tablo 1.3: Nimûneya Pîvaneka Wateya Sehekî ya Osgood 


1. rind: e kan JEK ek “le Lind 

2. bihêz: Tan Ze XON kime qels 

3. aktiv: pasiv 

4. baş: leb S e NG DAS 

5. çalak ğe ak SEP Sê iv VE 

6. bilez A A ek zehê dî 

7. bêkêr: e em e ei DIKEN 

8. serkeftî: Ye SED N A A Aleserke fii 
9. bikelecan: “Sî iy Sê heXWÎNSat 





Di pîvanekê de ji cotên sifetan maddeyên 1, 4 û 7 ji rehendên nirxandinê ne; maddeyên 
2, 5 û 8 ji rehendên hêzê ne; maddeyên 3, 6 û 9 jî ji rehendên çalakiyan in (Tavşancıl, 2018: 
170). 


1.9.4. Pîvaneka Thurstone 


Yekemîn kesê ku îddia kiriye helwestên civakî dikarin bêne pîvandin Thurstone e. Wî, ji 
bo helwestên yek rehend pêş bixe hin teknîkên cuda dîtine. Di nav van de yên herî berbelav, 
teknîka “berawirdkirina cotane” û teknîka “pîvaneka neqebên wekî yekser” in. Ev teknîk, li gorî 
çêkirina maddeyan ji hev cuda dibin. Xebata dorvegir a Thurstone ya têkilî raveyên pîvanekan 
ên ji bo fêmkirin û pîvandina guherbarên sosyolojîk, psîkolojîk û perwerdeyî, bûye bingehê 
pîvandinê (Andrich, 1988: 303 vghz. Tavşancıl, 2018: 122). 

Pîvanekeke Thurstone a “neqebên wekî yekser” bi halê xwe yê resen ji bîst û du risteyên 
helwestê yên bi serê xwe pêk tê. Her risteyek xwedî nirxekî pîvanekê yê jimarî ye ku ev nirx 
piştî nêrîna pozîsyona nîvtev a wê risteyê ya li ser rehendeke kit û berdewam tê diyarkirin. 
Helwesta kesan a têkilî meseleya mijara behsê jî, ji wan, tê xwestin ku risteyên ku ew tevlê 
dibin binîşin, û bi vî awayî helwesta wan tê pîvandin. Pûanê her yekî, nirxê pîvanekê yê nîvtev 
ê maddeyên nîşankirî ne (Hogg û Vaughan, 2014: 192-193). 


Tablo 1.4: Nimûneya Pîvaneka Thurstone 
Herî erênî Nêtar Herî nerênî 
12 3 4 5 6 7 8 9 10 11 


1.9.5. Pîvaneka Likert 


Pîvaneka helwestê ya Likert yek ji formên pirsê yê herî bikarbar e. Ev pîvanek di sala 
1932an de ji aliyê Rensis Likert ve hatiye pêşxistin. Ev pîvanek rêze-risteyên ku helwesta 
kesekî ya têkilî objeyekê nîşan didin dihewîne. Di van pîvanekan de du cure riste tê dîtin. Tîpa 
yekem, risteyên tesdîqê ne yên ku helwesteke êrênî raber objeya têkil nîşan didin. “Ez ji dersa 
lêkolînê hez dikim.” Risteyeke erênî ye. Tîpa duwem, risteyên tesdîqê ne yên ku helwesteke 
nerênî raber objeya têkil nîşan didin. “Kêfa min nayê ez lêkolînê bikim.” Nimûneya risteya 
nerênî ye. Di pîvaneka Likert de risteyên erênî û nerênî hema bi qasî hev têne sazkirin. 
Risteyeke sê, pênc an jî heft vebjêrkî ji kesekî re tê pêşkeşkirin û tê pirsîn ka ew tev dibe yan 
nabe (Köklü, 1995: 89). 

Di pîvaneka Likert de (bo nimûne, ya pênc vebjêrk de) ji beşdaran rêzek pirs tên pirskirin 
û ew jî pîvanekeke pênc pûanî bi kar tînin (ev pûan piranî wekî; “teqez wisa ye”, “wisa ye”, 
“bêqirar im’, ‘ne wisa ye’, “qet ne wisa ye’ tên etîketkirin) û bi vî awayî nîşan dikin ka ew çi 

dereceyî tevî her yek hevokî dibin. Dema ev hevokên helwestê gelekî bi kar hatin, pûanê kesî 
ji hevokeke serî heta hevoka seriyê din tê berhevkirin û yekûna bi dest ketiye wekî diyarkerê 
helwesta kesî tê bi kar anîn. Likert di nav nirxên pîvanekê de neqebên yekser/wekhev pêş 
nedîtibû. Bo nimûne; ferqa navbera “wisa ye” û “teqez wisa ye” mumkîn e ku ji ferqa navbera 
“wisa ye” û “bêqirar im” mezintir be. Ev tê vê maneyê: pîvanekeke Likert, li ser rehendeke take 
û berdewam, dikare li ser serastkirina helwesta însanan agahiyan bide, lê dûr e ew nîşan bide 
ka helwestên cuda çiqas nêzîk an dûrî hev in (Hogg û Vaughan, 2014: 194). Li jêr nimûneyeke 
pênc-vebjêrkî ya pîvaneka Likerti Hogg û Vaughan (2014: 195) wisa nîşan kirine: 


Tablo 1.5: Nimûneyeke Pîvaneka Likert 


Derbarê îfadeyên li jêr de fikra we çi ye? Bersiva we eger fikra we ya rasteqîn îfade bike ew rast e. 
Ev ne azmûnek e. 


Ser tu maddeyekê re baz nedin. Ji van her pênc vebjêrkan a ku li we tê binîşin. 
Madde Teqez wisa ye Wisa ye  Bêqirar im Ne wisa ye Qet ne wisa ye 








Cotkarî karekî 2 > S 
xweş e. 


Bêna merî — — — 
bi cotkariyê 
teng dibe. 


Ne karê aqilan e = = - 
insan jiyana xwe 
bi cotkariyê xerc ke. 


Jiyana cotkariyê — - -ٌ pe 
bala min dikişîne. 


Xebata li çewlikekê — 5 e 23 
xebateke zexm 








dixwaze, 





Di pîvanekên Likert de vebjêrkên duwane, sêwane, çarane, şeşane û heftane bi kar tên lê 
pîvaneka pêncane ya herî pratîk û berbelav e. Ji bo kesên temenbiçûk pîvanekên sêyî heta duyî 
guncawtir e. Ji bo ku pîvanekeke klasîk a Likert bê çêkirin Anderson (1991 vghz. Kazazoğlu, 
2011: 51) heşt pêlikan pêşniyar dike: 

“1) Risteyên erênî yan jî nerênî yên raber objeya helwestê têne nivîsandin. 

2) Ji bo ku kontrol bikin, ji nifûsa pîvanekê hin nimûne/kes têne bijartin. Ev kes risteyan 
têdinêrin û wan wekî erênî û nerînî tesnîf ikin. 

3) Ew risteyên ku kontrolkeran piranî wekî erênî yan nerênî tesnîf nekirine têne 
derxistin. 

4) Riste, li ser kaxizekê bêyî bêne bijartin têne rêzkirin. Telîmat û vebjêrkên bertekan 
ên guncaw têne lêzêdekirin. Di telîmatê de ji bersivdaran tê xwestin ku ew di derbarê risteyekê 
de xwe çawa hîs dikin diyar bikin û vebjêrka li wan tê binîşin. Bi vî awayî forma pêşîn tê 
amadekirin. 

5) Forma pêşîn a Likert, li ser nimûneyeke nifûsê tê sepandin. Ji bo ku daneyên watedar 
û pêbawer bi dest kevin, divê jimara nimûneyan çend caran zêde be ji jimara risteyên pîvanekê. 

6) Li encamên sepanê tê nêrîn, korelasyona navbera bertekên her risteyê û pûanên 
sercem ên pîvanekê tê hesibandin. 

7) Bi awayê îstatîstîkî bi pûanê sercem risteyên ku wateyên wan derneketine nayêne 
bikaranîn. Rastiya ku dibê têkiliya her risteyê divê bi pûanê sercem ê pîvanekê re hebe, wekî 
pîvana nav-hevgir a Likert tê dîtin. 

8) Bi risteyên bijartî şiklê dawî yê formê tê amadekirin.” 


Encam 

Wekî mijareke serekî ya psîkolojiya civakî helwest di jiyana kesan a civakan de kartêker 
e loma bûye sehayeke vekolînê hem di sehaya psîkolojiya civakî hem jî di xebatên navdîsîplînî 
de, di biwarên wekî sosyoloji, psîkolojî û perwerdehiyê û hin zanistên din de yên li ser helwesta 
însanan dikarin kar bikin. 

Di vê xebatê de bi awayekî kurt psîkolojiya civakî, helwest, têgeh û teoriyên têkilî 
helwestê, hêmanên helwestê, guherîn, pîvandin û pîvanekên helwestê bi awayekî giştî hatine 
pêşkeşkirin. Ji bo ku di lîteratura kurdî de li sehaya Bakur xebatên têkilî helwestê û pîvandina 
wan hema bêje tune yan jî nû çêdibe, ev xebat pêk hat bi mebesta ku bala lêkolîneran bikşîne 
ser mijara helwestê û biwara psîkolojiya civakî. 

Bi vê xebatê hêvî heye ku di akademiyê de û di sektora taybet de lêkolîner ji bo fêrbûn û 
pîvandina helwesta kesan di seha û saziyên wekî yên perwerdehî, tendurustî û sektora kar de 
xebatên xwe bi kurdî bikin da ku lîteratur û zanista kurdî geş bibe û pêşiya lêkolînên nû veke. 

